### Beslutningstema

I denne sag træffes beslutning om vilkår for udbud af [adresse] Skærbæk. Der skal besluttes en mindstepris for ejendommen, og om den skal udbydes med projekt.

### Historik

Tønder Kommune købte den tidligere DSB bygning [adresse] Skærbæk med overtagelse 1. marts 2022. Kommunalbestyrelsen besluttede dengang at købe ejendommen og give Skærbæk Lokalråd midlertidig disposition over bygningen, mod at lokalrådet afholdt udgifterne til vedligeholdelse og forbrug. Lokalrådet skulle efterfølgende købe bygningen og overtage alle forpligtelser. Hvis lokalrådet ikke havde midlerne til at købe bygningen, skulle den udbydes offentligt til salg.

Der blev efterfølgende indgået en driftsaftale med [adresse], der løb fra 1. maj 2022 og ophørte 30. april 2023. Efter periodens udløb søgte lokalrådet om at få driftsaftalen forlænget i et år, da de på daværende tidspunkt ikke havde midler til at købe ejendommen. Aftalen blev forlænget til 30. april 2024.

### Sagsfremstilling

Tønder Kommune har indgået en driftsaftale med [adresse] om rådighed over den tidligere DSB bygning, [adresse] Skærbæk. Efter aftalens udløb har Lokalrådet fortsat ikke midlerne til at købe ejendommen. Ifølge Kommunalbestyrelsens tidligere beslutning skal ejendommen derfor udbydes til salg i offentligt udbud.

Den tidligere DSB bygning er en historisk bygning, opført i 1877, fremstår med gule mursten og røde murstensudsmykninger. Den består af 2 bygninger, hvor den høje bygning har bølgeeternittag og tagpap på den lave bygninger. Vinduerne er termoruder som er skiftet i 2014. Den har et bebygget areal på hhv. 165 m² i 2 etager og en kælder, i alt 348 m². Derudover er der det gamle pakhus, en sidebygningen på 98 m². Dette henstår dog råt og uden varmeinstallationer. Arealet matr. 2682 Skærbæk er 534 m². Ejendommen er centralt beliggende tæt ved handelslivet og med kort afstand til parkeringsmulighed.

Ejendommen fremstår originalt som den tidligere station, med rum, der tidligere har været benyttet til ventesal og billetkontor.

Ejendommen ligger i byzone, men er ikke omfattet af en lokalplan. Ifølge Kommuneplanramme nr. 510.71.5 er den udlagt til offentlige formål og ligger inden for den udlagte bymidte. Anvendelse kunne f.eks. være uddannelses-, sundheds-, kulturelle-, administrative- og sociale formål. Andre anvendelser kunne være foreningslokaler, fritidsaktiviteter, cafe/restaurant, udstilling, kreative værksteder, erhverv, eller detailhandel. Bygningen er SAVE 2 registreret. Det er derfor vigtigt, at en omdannelse sker i respekt for bygningens arkitektur og kulturhistorie, således at den bevares for eftertiden.

Bygningen ligger tæt på erhvervsområdet øst for banen. Der er støj fra fjernvarmeværket samt vibrationer fra jernbanen. Dette gør, at forvaltningen vurderer, at bygningen ikke kan anvendes til miljøfølsom anvendelse, eksempelvis boligformål, børnehaver og lignende.

Mulighederne er brede, men der kan være situationer, hvor den konkrete anvendelse og omdannelse af bygningen vil kræve planlægning enten i form af kommuneplantillæg eller lokalplan. Det kunne f.eks. være i forbindelse med nye vinduer/dørpartier, udvendige trapper osv., hvor bevaringsinteresserne bedst varetages igennem en lokalplanlægning.

Der er tinglyst nogle forpligtigelser overfor DSB/servitutter, som stiller krav til brugen af ejendommen. Disse vil også være gældende for en ny køber. Der er bl.a. tinglyst en tilbagekøbsservitut, så kommunen skal ved et salg spørge DSB, om man ønsker at tilbagekøbe ejendommen. DSB vil ikke på forhånd oplyse om, de vil gøre brug af deres tilbagekøbsret, da det er vigtigt for dem, at de har kendskab til hvem, der erhverver og til hvad. Derfor skal et udbud være betinget af, om DSB ønsker at tilbagekøbe ejendommen.

Derudover er der tinglyst servitutter om byggelinjer, anvendelsesforhold, adgangsbegrænsning, forsyningsledninger, teknisk udstyr og sikringsapparat, DSB´s rettigheder og regulering af købesummen ved stor fortjeneste i forbindelse med salg af ejendommen.

Ifølge udbudsbekendtgørelsen skal ejendommen sælges i offentligt udbud til markedsprisen. Tønder Kommune har efter købet i 2022 efterfølgende etableret kloakseparering med en udgiften i alt på 170.000 kr. ekskl. moms.

Administrationen vurderer, at markedsprisen for [adresse] Skærbæk med tillæg for forbedring i form af kloakseparering er 670.000 kr.

Det foreslås, at ejendommen udbydes til salg med projekt, og der tinglyses en servitut, som normalt ved udbud med projekt. Servitutten betinger, at projektet skal gennemføres indenfor 3 år, ellers kan Tønder Kommune forlange ejendommen tilbageskødet.

### Økonomi

Et salg vil give en indtægt på 670.000 kr.

### Lovgrundlag

Udbudsbekendtgørelsen, Den Kommunale styrelseslov, Kommunalfuldmagtsreglerne.

### Indstilling Direktionen indstiller,

|  |  |
| --- | --- |
| at | Jernbanegade 16 i Skærbæk udbydes offentligt til salg til en mindstepris på 670.000 kr., |
| at | bygningen udbydes med projekt i 12 uger, |
| at | salgsindtægten tilføres kassen, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Økonomiudvalget, 20. juni 2024, pkt. 32:

Indstillingen anbefales.

Rebecca Kjeldsen og Olfert Nørgaard deltog ikke i mødet.

### Beslutning

Indstillingen godkendt.